e-boeke | Alta Cloete
Internetbemarking – 'n paar gedagtes
Hoe om NIE jou boek (of enige ander produk) op die internet te bemark nie:
1. Tik 'n vinnige advertensie op jou selfoon. Gebruik SMS-taal en moet jou nie bekommer oor spelfoute nie.
2. Plak hierdie advertensie op al die groepe waarvan jy lid is. Maak nie saak of dit boekgroepe is of nie.
3. Waar jy nie direk kan post nie, plak dit by die kommentaar op groepe.
4. Doen dit môre weer. En die dag daarna.
5. Nooi vreemdelinge om jou vriende te wees en gooi hulle onmiddellik toe met advertensies as hulle jou versoek aanvaar.
6. Kry 'n paar van jou vriende om op boekgroepe te sê hoe fantasties jou boek is. Hulle hoef nie redes te verskaf nie. Hulle hoef ook nie oor taal en spelling bekommerd te wees nie. Hulle kan dit elke dag doen.
7. Wanneer iemand iets negatiefs oor jou boek sê, neem dit persoonlik op en baklei terug.
Hoe om jou boek (of enigiets anders) op die internet te bemark:
1. Bou oor 'n lang tydperk (bv. terwyl jy jou boek aan die skryf is) 'n ondersteunersbasis op op Facebook en/of Twitter of enige ander platform(s).
2. Wees 'n positiewe teenwoordigheid op die forum(s) wat jy kies. Bou vriendskappe op. Gee voorkeur aan verhoudings, moenie net op jouself en jou werk fokus nie.
3. Ondersteun ander skrywers en gee erkenning aan hulle werk.
4. Begin 'n blog en bou oor 'n tydperk 'n gehoor op.
5. Blog oor enigiets waarvan jy hou.
6. Blog ook oor onderwerpe wat met jou boek verband hou.
7. Lees en respekteer die reëls van groepe waarvan jy deel is.
8. Moet onder geen omstandighede 'n irriterende teenwoordigheid op Facebook word wat net die hele tyd jou eie beuel blaas nie.
9. Oorweeg om benewens jou persoonlike profiel ook 'n skrywersblad te skep, of 'n blad vir die spesifieke boek en nooi jou fb-vriende daarheen uit. Hier kan jy meer besonderhede oor jou werk gee.
10. Wanneer jy kritiek op jou werk kry, hanteer dit – gaan hardloop 'n ent, eet 'n tjoklit, drink 'n glas wyn. Maar moenie in 'n bekgeveg betrokke raak nie.
11. Wanneer jou boek verskyn, kan jy die voorblad, inligting oor die boek en 'n uittreksel daaroor post. Nie alles gelyk nie en nie elke liewe dag nie.
12. Sorg dat al jou bydraes in goeie, versorgde Afrikaans is. (Dit hoef nie volmaak te wees nie. Mense wil net sien jy respekteer jou eie werk genoeg om dit mooi te versorg.)
13. Lees 'n paar boeke oor bemarking op die internet. Jy sal bogenoemde en heelwat ander wenke daar vind. Google is jou vriend.
14. Moenie al jou energie spandeer op bemarking nie. Jou belangrikste taak is om die beste boek te skryf waartoe jy in staat is. Bemarking is nie 'n plaasvervanger vir gehalte nie.
Hierdie metode waarborg ongelukkig nie verkope nie. Maar dit gaan jou ten minste talle vriende in die sak bring en jou lewe verryk. Want dis waaroor dit eintlik op Facebook gaan: verhoudings.
Posted by Alta Cloete op 12/04/2015 in Blogging, Boeke, Lees
Sleutelwoorde: Afrikaans, Alta Cloete, bemarking, boeke, e-boeke, facebook, gedagtes, selfpublikasie, sosiale media, Twitter
Die verskyning van e-boeke en e-lesers word beskou as die grootste revolusie in die boekewêreld sedert die eerste drukperse in die vyftiende eeu begin funksioneer het. Dis nogal 'n mondvol, maar ek dink daar is waarheid in.
Oor die voordele van e-boeke kan 'n mens lank uitwei. Ek dink 'n mens moet dalk tussen voordele vir die uitgewer/skrywer (verkoper) en voordele vir die leser (koper) onderskei.
Vir die verkoper is die ooglopende voordeel natuurlik dat die uitgawes wat met die druk, bind en verspreiding van papierboeke te make het, met e-boeke uitgeskakel word. 'n Mens se eerste reaksie is dus dat dit beslis baie goedkoper as papierboeke behoort te wees. Wat 'n mens maklik vergeet, is dat daar steeds papierboeke gedruk moet word, want baie lesers verkies dit nog en dit is waarop die tradisionele uitgewers gebou is. In ons land is daar natuurlik ook baie potensiële lesers wat Read the rest of this entry »
Posted by Alta Cloete op 27/10/2013 in Boeke, Lees, Skryf, Skrywers, Suid-Afrika
Sleutelwoorde: Afrikaans, Alta Cloete, e-boeke, e-lesers, Kindle, lees
Selfpublikasie: Geleentheid of slaggat?
Daar is by baie mense 'n mate van agterdog oor die verskynsel van selfpublikasie. As 'n skrywer nie 'n uitgewer kan kry nie, is wat hy te sê het tog seker nie die moeite werd nie, of hoe? Daarby het dit tradisioneel 'n gruwelike bedrag gekos om 'n boek self uit te gee. En dikwels (sekerlik nie altyd nie) het heelwat van daardie boeke in 'n boks in die garage staan en stof vergaar, want 'n goeie skrywer is nie outomaties ook 'n goeie bemarker nie. ('n Swak skrywer kan natuurlik 'n goeie bemarker wees, en andersom. Wat ook implikasies vir verkope het.)
Die uitgewer is vir die skrywer 'n veiligheidsnet, 'n sambreel, beskermende ouerfiguur. In ideale omstandighede, natuurlik. Stories van fly-by-night uitgewers wat met skrywers se Read the rest of this entry »
Posted by Alta Cloete op 13/10/2013 in Boeke, Lees, Skryf, Skrywers, Suid-Afrika
Sleutelwoorde: Afrikaans, Alta Cloete, e-boeke, gedagtes, lees, letterkunde, romans, skryf, Suid-Afrika
Ek het gemengde gevoelens hieroor. Ja, dis 'n geleentheid vir 'n verskeidenheid mense om geld te maak. Baie daarvan. En 'n geleentheid vir die res van ons om geld uit te gee wat ons nie altyd het nie. Maar wat is verkeerd daarmee om 'n diens aan te bied en mense daarvoor te laat betaal? Dis tog hoe ons ekonomie werk (of nie werk nie). Niemand dwing so ver ek weet enigiemand om 'n peperduur rooi roos of sjokoladehartjies of verspotte beertjies te koop en vir 'n geliefde te gee nie. (Behalwe as subtiele skimpe as dwang gesien kan word.) En ek onthou nou weer hoe die graad 7-seuns in my skoolhoudae die trippie geniet het om hul Valentynskaartjies by die meisieskole te gaan afgee. Sekerlik gaan baie meisies se Read the rest of this entry »
Posted by Alta Cloete op 14/02/2013 in Humor, Valentynsdag, Verhoudings
Sleutelwoorde: Afrikaans, Alta Cloete, Cupido, e-boeke, gedagtes, gratis e-boeke, humor, Kirsten Lee, Kupido, romanse, sjokolade, Unravelled, Valentynsdag, vonkelwyn
Random gedagtes: 'n Nuwe verslawing
Ek saai graag uit dat lees die enigste verslawing is wat vir 'n mens geen nadele inhou nie. Dit maak nie dood of vet of dronk nie. Die ruïneer jou nie finansieel nie (wel, dit behóórt nie!) en sny jou nie van sosiale omgang af nie (behalwe as jy chronies in die geselskap aan die lees is soos ek). Dit gee jou 'n unieke binnelewe wat niemand kan vernietig nie.
En nou het ek 'n Kindle aangeskaf. Ja, ja, ek het ook gesê ek soek die gevoel en die reuk van 'n boek in my hande … Maar mense, dis 'n lekker dingetjie hierdie. Oor die eienskappe en voordele gaan ek swyg. Julle ken dit waarskynlik in elk geval. Ek wil net sê dis ongelooflik eenvoudig en Read the rest of this entry »